Темыркъан Залымджэрий и япэ пшыхь
Налшык дэт Къэрал киноконцерт гъэлъэгъуапIэм иджыблагъэ щекIуэкIащ пшынэр Iэзэу зыгъэбзэрабзэ адыгэ щIалэ Темыркъан Залымджэрий и япэ концерт.
Залымджэрий Гнесинхэ я цIэр зезыхьэ Музыкэ академием и еплIанэ курсым щоджэ икIи урысейпсо, дунейпсо зэпеуэхэм мызэ-мытIэу пашэныгъэр щиубыдащ. Къыхэгъэщыпхъэщ мы щIалэм и Iэзагъым хэпщIыкIыу зэрыхигъахъуэр. Абы и фIыгъэщ ар Москва, Къэзан, Уфа, Южноуральск, Налшык, Черкесск, Мейкъуапэ, Псыхуабэ, Дон Iус Ростов къалэхэм къыщызэрагъэпэщ концертхэм щIэх-щIэхыурэ зэрырагъэблагъэр. Темыркъан Юрэ и щIыхькIэ илъэс къэс ирагъэкIуэкI фестивалым хэтщ.
Залымджэрий курыт еджапIэм щIэсу музыкэм и дуней телъыджэм дихьэхат. Абы гу лъызыта и анэ Аллэ щIалэр Нарткъалэ музыкэм щыхурагъаджэу дэт еджапIэм ишат. Школым и егъэджакIуэ Бажэ Марие Темыркъаным къыхузэIуихат лъэпкъ макъамэм и дахагъэ псори. Залымджэрий пшынэм Iэзэу еуэм и мызакъуэу, езыми макъамэ еус. Мыгувэу абы и альбом щхьэхуэ дунейм къытехьэнущ.
Залымджэрий ныбжькIэ щIалэми, ехъулIэныгъэ мымащIэ иIэщ. Абыхэм ящыщщ 2016 гъэм екIуэкIа «Дельфийские игры» зэхыхьэм дыщэ медаль къызэрыщихьар, иужькIэ къэралым музыкэмкIэ и еджапIэ нэхъыфIхэм ящыщу къалъытэ, Гнесинхэ я цIэр зезыхьэ академием зэрыщIэтIысхьар. Залымджэрий щеджэр профессор цIэрыIуэ Гунин Виталий и классырщ.
Налшык дэт киноконцерт гъэлъэгъуапIэм Темыркъаным къыщызэригъэпэща пшыхьыр икъукIэ гуапэ хъуат. Макъамэм бзэ, лъэпкъ зэхэгъэж зэримыщIэм, цIыхупсэм тыншу зэрылъэIэсыфым и щыхьэтт ар. Залымджэрий игъэIу пшынэр зэмыфэгъуу зэтепщIыкIырт, дуней псом къыщацIыху классикэми лъэпкъ макъамэхэми ящIэлъ IэфIыр пэшым щIэсхэм я деж нихьэсыфрэ гупсысэ къудамэхэр гущIэм щызэригъэтIэпIыкIырт. Хуабжьу гунэст профессор Семёнов Вячеслав елэжьыжауэ, Уильямс и IэдакъэщIэкIыу «Незабвенное» зыфIаща композицэр. Моцарт, Ахановым, Римский-Корсаковым къагъэщIа дахагъэмрэ абыхэм зэманыр пэмылъэщу хэлъ мэгъу къарумрэ къызэхуэсахэр щыхьэт техъуэну Iэмал яIащ.
Лъэпкъым и къэкIуэнур дахэу уэзыгъэлъагъу щIэблэ узыншэхэм ящыщщ Темыркъан Залымджэрий.Тхьэм иригъэфIакIуэ!
Тэрчокъуэ Дисэ.
Сурэтыр Къарей Элинэ трихащ.
